Landbou verwelkom Roelf se aankondiging | Netwerk24
Deur Sarel van der Walt 07 November 2019 15:13
Drie groot landbou-organisasies het Donderdag positief reageer op die aankondiging van die landbou-ontwikkelingsagentskap van die organisasie In Transformation Initiative dat hy R12,9 miljard oor die volgende vyf jaar bewillig om veral opkomende en bestaansboere in die land te help.
Roelf Meyer. Foto: Jaco Marais
Oudminister Roelf Meyer, wat ’n kernrol in dié organisasie speel, het dié aankondiging Woensdag op die regering se tweede internasionale beleggingskonferensie in Johannesburg gemaak.
Meyer sê sowat 450 000 mense in landelike gemeenskappe sal na raming hieruit voordeel trek. Tot 300 000 werkgeleenthede kan hiermee geskep word.
Hy het aan Netwerk24 gesê 32 spesifieke projekte sal met dié geld gefinansier word. Die geld kom van verskeie bronne.
“Die grootste is ’n besproeiingskema by Vaalharts (in die Noord-Kaap). Dit is ’n gesamentlike projek tussen die private sektor en die staat.”
Daar is projekte in al nege die provinsies, sê Meyer.
Omri van Zyl, uitvoerende hoof van Agri SA, het by navraag gesê Agri SA verwelkom enige finansiering wat tot voordeel van die landbousektor is en tot werkskepping sal lei.
Dr. Theo de Jager, voorsitter van die landbou-organisasie Saai se direksie, sê dié organisaie verwelkom ook die inisiatief.
“Opkomende boere het elke sent nodig wat hulle kan kry om op die been te kom omdat hulle ernstig in die steek gelaat word deur die staat.
“Die grootste behoefte is aan toegang tot finansiering –­ veral omdat hulle nie hulle eie grond besit nie,” sê De Jager.
“Slegs diegene wat sterk politieke verbintenisse het, kry staatskenkings om mee te boer. Dit is daarom belangrik dat die nuwe agentskap polities onverbonde bly, en by die afgeskeepte boere uitkom wat geen ander heenkome het nie.
“Die staat se landboutegniese adviesdienste is in ’n jammerlike toestand, en so 'n agentskap kan ‘n sleutelrol speel om broodnodige raad en leiding aan opkomende boere te voorsien,” sê De Jager.
Bennie van Zyl, hoofbestuurder van TLU SA, sê dié organisasie is positief oor enige inisiatief wat landbou in Suid-Afrika ten goede beïnvloed.
Hy sê die staat het erken dat meer as 90% van die grond wat reeds vir hervormingsdoeleindes oorgeneem is, nie meer in produksie is nie.
“Ons kan net die hoop uitgespreek dat in hierdie geval die regte ekonomiese beginsels van meet af aan toegepas sal word sodat daar volhoubare produksie is.”
Ons kan net die hoop uitgespreek dat in hierdie geval die regte ekonomiese beginsels van meet af aan toegepas sal word sodat daar volhoubare produksie is.
Meyer se aankondiging kom ’n week voor Landbouweekblad se tweede grondsimposium in Ceres in die Wes-Kaap.
Soos met die geskiedkundige eerste grondhervormingskonferensie in 2018 in Bela-Bela in Limpopo, sal daar op dié simposium gekyk word na praktiese oplossings vir grondhervorming.
Meyer sal een van die sprekers wees.
Daar sal gekyk word na maniere hoe kommersiële boere en die private sektor by grondhervorming betrokke kan raak om ekonomiese groei, werkskepping en maatskaplike harmonie te bevorder.
Meer oor: Opkomende En Bestaansboere | Transformation Initiative | Roelf Meyer | Omri Van Zyl | Boere | Landbou
Roelf se groep skenk miljarde vir opkomende boere
‘Zuma had nie verhouding met sakesektor’ – Roelf